**Dvorac Toompea** (estonski: *Toompea loss*; latinski: *Castrum Danorum*), dvorac na brdu Toompea u centralnom dijelu Tallinna, glavnog grada Estonije. U dvorcu, drevnom uporištu koje se koristi barem od IX. vijeka, danas se nalazi parlament Estonije.

Historija
---------

Originalno pročelje dvorca Toompea u Tallinnu.
Barokni elementi na fasadi dvorca dodani su za vrijeme Ruskog Carstva.
Prema legendi, cijelo je brdo Toompea napravila Linda, koja ga je izgradila kamen po kamen, vlastitim rukama, i Toompea je grobnica drevnog estonskog heroja, Kaleva. Kalevova udovica, Linda je toliko plakala zbog smrti svog supruga, da su suze stvorile obližnje jezero Ülemiste. Jedan od razloga nastanka ove legende vjerojatno je što su doseljenici u vrijeme drevne Estonije koristili prirodno brdo kao uporište koje se lako brani. Vremenom se mjesto razvilo i u trgovinsko sjedište. To je vjerojatno bilo jedno od prvih naseljenih područja na mjestu koje je kasnije postalo Tallinn.[3]

Godine 1219. dvorac su preuzeli danski križari pod vodstvom Valdemara II. Prema popularnoj danskoj legendi, zastava Danske (danski: *Dannebrog*) pala je s neba tokom kritične faze bitke (poznate kao Bitka za Lindanise). Ovaj prvi pravi dvorac nazvan je "Dvorac Danaca", na latinskom *Castrum Danorum* i na estonskom *Taanilinnus*. Iz ovog posljednjeg vjerovatno je izvedeno moderno ime grada Tallinna.

Godine 1227. dvorac je preuzelo Livonsko bratstvo mača, koje je pokrenulo programe obnove. Dvorac koji su počeli graditi u velikoj je mjeri dvorac koji postoji i danas. Dvorac je ponovo pao u ruke Danaca samo deset godina kasnije, ali je prodan teutoncima 1346. godine, i ostat će u njihovim rukama do kraja srednjeg vijeka.

Kako je Teutonski red bio religiozni red, dvorac je na više načina podsjećao na manastir. Imao je kapelu, zbornicu kanonika i spavaonicu za vitezove. Red je bio odgovoran i za podizanje još uvijek vidljivih kula crkve, uključujući "Pilsticker" (u prijevodu "oštrač" strelica), "Stür den Kerl" ("štit od neprijatelja"), "Landskrone" ("kruna zemlje") i vjerovatno najpoznatiji, "Pikk Hermann", ("Visoki Herman"). "Visoki Herman" visok je 48 m i dominira nad vizurom dvorca. Zastava Estonije svakoga se dana podiže na vrhu kule pri izlasku sunca, na zvuk državne himne, i spušta pri zalasku sunca.

Uslijed niza prevrata u Livonskim ratovima tokom XVI. vijeka, križarski redovi, koji su nekada dominirali današnjim baltičkim državama, raspušteni su, a za regiju su se borile Švedska, Poljska i Rusija. Od 1561. godine, sjevernom Estonijom vladala je Švedska. Šveđani su dvorac iz križarske tvrđave pretvorili u svečani i administrativni centar političke moći u Estoniji, čemu dvorac služi i sada.

Švedska je 1710. godine izgubila teritorij sadašnje Estonije, koji je pripao Ruskom Carstvu. Ruska administracija izvršila je velike obnove i Toompeu definitivno pretvorila u svečani dvorac. Novo dominantno krilo u baroknom i neoklasičnom stilu, koje je dizajnirao Johann Schultz, dodano je istočnom dijelu kompleksa. U njemu su se nalazile uprava i dnevni boravak guvernera. Za vrijeme carske uprave, jugoistočno od zamka izgrađen je i javni park, a u blizini je podignuta i arhivska zgrada.

Zgrada parlamenta
-----------------

Vijećnica Parlamenta Estonije jedina je zgrada parlamenta u svijetu uređena u ekspresionističkom stilu.
Nakon donošenja Deklaracije o nezavisnosti Estonije 1918. godine, na mjestu bivše zgrade manastira Teutonskog reda podignuta je zgrada u kojoj se nalazi parlament republike. Završena je nakon dvije godine, 1922. godine, a dizajnirali su je arhitekti Eugen Habermann i Herbert Johanson. Iako je njezin eksterijer tradicionalistički, unutrašnjost je ekspresionistička po stilu, čime je to jedina takva zgrada parlamenta u svijetu. Tokom kasnijih perioda sovjetske, njemačke i druge sovjetske okupacije (1940. – 1991.), *Riigikogu* je bio raspušten. Dvorac i zgradu Parlamenta međutim, koristio je Vrhovni sovjet Estonske SSR tokom druge sovjetske okupacije.

Literatura
----------

* Ruusing, Helle, ur. (2008). *Toompea Castle*. Riigikogu Kantslei. ISBN 978-9985-9531-7-4.

Vanjske poveznice
-----------------

* 

* Wikimedia Commons ima još multimedijalnih datoteka vezanih za: ***Toompea castle***

|  |  |
| --- | --- |
| Normativna kontrola Uredi na Wikidati | 
* WorldCat identiteti
* VIAF: 310635443
* LCCN: sh97008026
* NKC: ko2014836149

 |

Koordinate: 59°26′08″N 24°44′14″E﻿ / ﻿59.4356°N 24.7372°E﻿ / 59.4356; 24.7372